Návrh na zriadenie Ústredného uzla drogového informačného systému

Predmet činnosti ÚU DIS

Ústredný uzol drogového informačného systému sa zriaďuje za účelom sústreďovania, syntetizovania, kontroly správnosti a poskytovania informácii o drogách na národnej a medzinárodnej úrovni. Na tento účel ÚU DIS združí všetky informačné systémy o drogách z rezortov a zdrojov, ktoré v štáte zhromažďujú informácie o drogách. 

Úlohou ÚU DIS je zabezpečenie, aby sa informácie o drogách dostali na národnej úrovni k tvorcom drogovej politiky, na medzinárodnej úrovni v dohodnutom, štandardnom a medzinárodne porovnateľnom formáte k EMCDDA a stali sa tak integrálnou súčasťou tvorby európskej protidrogovej politiky.

ÚU DIS  má pôsobiť ako koordinujúci článok a kontaktný bod pre medzinárodné, ako aj pre národné siete inštitúcií, organizácií a fyzické osoby; má byť centrom informácií  stále sa meniaceho prostredia, v ktorom komunikujú mnohí partneri v politickej, rozhodovacej a expertnej rovine.  

Prostredníctvom ÚU DIS bude mať Slovenská republika zastúpenie v správnej rade EMCDDA, v rámci ktorej sa zástupca SR  podobne ako zástupcovia ostatných kandidátskych krajín bude zúčastňovať na  plánovaní projektov a spolupráce. Zatiaľ však  bez hlasovacieho práva, ktoré kandidátska krajina nadobudne  až vstupom do EÚ.

Z uvedeného dôvodu má mať ÚU DIS také postavenie a začlenenie v systéme štátnych orgánov, ktoré by mu zabezpečovalo právo na získavanie údajov od všetkých inštitúcií a organizácií,  a  ktoré by tieto inštitúcie a organizácie  zaväzovalo poskytovať ÚU DIS údaje o drogách.

Začlenenie ÚU DIS do systému orgánov štátnej správy

ÚU DIS sa zriaďuje na Úrade vlády SR ako súčasť Generálneho sekretariátu Výboru ministrov pre drogové závislosti a kontrolu drog v sekcii Obrany a bezpečnosti. Úlohy  národného monitorovacie strediska pre drogy a drogovú závislosť bude dočasne plniť Generálny sekretariát Výboru ministrov pre drogové závislosti a kontrolu drog, s tým, že po personálnom doplnení stavu  bude vzhľadom na rozsah činnosti zriadená sekcia Medzirezortnej a medzinárodnej koordinácie pre drogy, ktorej súčasťou bude odbor ÚU DIS.

Finančné a materiálno technické zabezpečenie ÚU DIS

ÚU DIS v rokoch 2001-2002 bude využívať technickú pomoc projektu EMCDDA kandidátskym krajinám, ako aj aktivity v rámci Twinningu s Francúzskom (vrátane účasti Nemecka a V. Británie), zamerané na zlepšenie a porovnateľnosť indikátorov, ako aj priamu investičnú pomoc Phare pre ÚU DIS (hardvér, softvér, prezentačná technika a pod.).

	Finančné prostriedky na zriadenie, materiálno-technické vybavenie, výučbu formou kofinancovania seminárov a platy zamestnancov ÚU DIS v roku 2001 budú poskytnuté : 
•	z dvoch projektov programu PHARE (Twinning a Spolupráca EMCDDA-kandidátske krajiny);
•	zo štátneho rozpočtu: na základe uznesenia vlády 1069 z 20. decembra 2000, ktorým bolo schválené finančné memorandum Národného programu Phare 2000;
•	zo štátneho rozpočtu: na základe uznesenia vlády 492/2001 z 30. mája 2001, ktorým bol prijatý Národný program pre prijatie acquis communautaire(Kap. 24, s. 343);
	
Prehľad finančného zabezpečenia činnosti ÚU DIS s predpokladom na r. 2002 - 2003 

Roky/ zdroje financovania	2001	2002	2003 	Spolu :	
Projekt Phare* 
(twinning pre SK)	   250.000,- Sk	   250.000,- Sk	-	     500.000,- Sk 	
Phare* (technická výbava pre SK)	-	  6.880.000,- Sk
   (0.16 MEUR)	-	  6.880.000,- Sk	
Štátny rozpočet SR	  500.000,- Sk	 4. 000.000,- Sk	4.900.000,-  Sk**	 9.400.000,- Sk	
EMCDDA*	 1.000.000,- Sk	 2.000.000,- Sk	5.000.000,- Sk	 8.000.000,- Sk	
Spolu :	1.750.000,- Sk	13.130.000,- Sk	9.900.000,- Sk	24.780.000,- Sk	

* Odhady sú len indikatívne; definitívne budú po schválení projektu EMCDDA-krajiny SVE, podpisoch Finančného memoranda Phare 2000 a Dohody o twinningu medzi Slovenskom a Francúzskom na projekt „Boj proti drogám“, časť DIS (Aktivita 2).
** Pri plnom členstve v EMCDDA je financovanie zo zdrojov EÚ a členskej krajiny 50:50.

    Generálny sekretariát, pri ktorom sa má ÚU DIS zriadiť, má v súčasnosti k dispozícii  výpočtovú, prezentačnú a dokumentačnú techniku získanú i z prostriedkov PHARE v r. 1995, ktorá už potrebuje hardvérovú a softvérovú inováciu a slúži aj na plnenie medzinárodných záväzkov – spracovávanie Národných správ o situácii v drogách 1998 až 2000, koordináciu a spracovávanie školských prieskumy u žiakov ZŠ a učiteľov ZŠ a SŠ v roku 1998; prieskumy ESPAD u študentov SŠ aj VŠ v roku 1999), vlastnú publikačnú činnosť – knižné spracovania prieskumov a preklady publikácií EMCDDA: „Nové trendy pri syntetických drogách v krajinách EÚ (1998)“; a „Smernice na hodnotenie drogovej prevencie“ (2000).  
Súčasné technické vybavenie nevyhovuje potrebám ÚU DIS. Požiadavka dovybavenia bola zohľadnená vo  Finančnom memorande Národného programu Phare 2000. 
	
Personálne zloženie

Plnenie úloh ÚU DIS na národnej a medzinárodnej úrovni bude zabezpečovať šesť zamestnancov na plný pracovný úväzok.

1.	vedúci Ústredného uzla DIS 
2.	epidemiológ so špecializáciou na drogy
3.	špecialista na informatiku a výpočtovú techniku
4.	dokumentarista, resp. knihovník
5.	masmediálny pracovník pre kontakty a komunikáciu
6.	technik 
s navrhovanými pracovnými náplňami :
1.	Zastupuje Slovenskú republiku voči EMCDDA a zodpovedá za riadenie a organizáciu ÚU DIS, ako aj vývoj jeho politiky a celkovej stratégie voči spolupracujúcim inštitúciám na národnej aj medzinárodnej úrovni. Organizuje vyhodnocovanie situácie v drogách na národnej a miestnych i na regionálnych úrovniach, s ohľadom na dynamiku vývoja drogového problému vo vlastnej krajine, ako aj v subregióne. Vytvára podmienky na harmonizáciu indikátorov zneužívania drog a hodnotenie efektivity drogovej politiky štátu. Zodpovedá za riadenie úloh, činností a projektov, ktoré ÚU DIS koordinuje alebo priamo vykonáva na národnej i medzinárodnej úrovni (napr. ESPAD, Mnoho-mestská štúdia, Národná správa pre EMCDDA, populačné prieskumy, etnografické štúdie, geografické informačné systémy, Štandardizácia skríningu a diagnostiky závislostí, atď.)
2.	Zabezpečuje plynulý prísun údajov o rôznych indikátoroch abúzu drog zo sociálnej, zdravotnej a represívnej oblasti, ich kontrolu, textové a grafické spracovanie a štatistické hodnotenie  vlastných epidemiologických dát, aj dát od spolupracujúcich organizácií, zabezpečuje štandardizáciu a porovnateľnosť údajov v rámci krajiny i medzinárodne.
3.	Zabezpečuje technické prepojenie ÚU DIS na sieť domácich i zahraničných inštitúcií, organizácií a expertov, ako aj prevádzku vnútornej siete ÚU DIS, napojenie na Internet, aktualizáciu webovskej stránky, priebežný up-grade a inováciu hardvéru a softvéru tak, aby bola kompatibilná so sieťou GOVNET.
4.	Zabezpečuje dokumentaristiku v rámci ÚU DIS, alebo koordinuje činnosť k nemu pričlenenej inštitúcie, kde sa zhromažďujú dokumenty, informácie buď v písomnej alebo elektronickej či inej forme záznamu.
5.	Zabezpečuje a udržuje kontakty a plynulú komunikáciu so spolupracujúcimi inštitúciami, organizáciami a expertmi, spolupracuje s masmédiami a hrá podstatnú úlohu v príprave správ a písomných dokumentov.
6.	Zadáva a spracováva databázové súbory a údaje, spolupracuje pri aktualizácii webovskej stránky, vykonáva administratívne práce pre potreby odborných pracovníkov.
Priebežne udržiava hardvér a softvér ÚU DIS, zabezpečuje antivírovú ochranu, technickú podporu pre tvorbu databáz, softvérových aplikácií, pričom spolupracuje s programátorom alebo matematikom-analytikom ÚU DIS.

V súčasnosti sú pri Generálnom sekretariáte zriadené dve miesta s pracovným zaradením poradca pre tvorbu drogového informačného systému a technik. Zriadenie ÚU DIS vyžaduje postupné vytvorenie ďalších 4 pracovných miest v časovom rozpätí do r. 2004. 

Tento návrh riešenia predstavuje minimálny variant, bez nutnosti zriaďovania novej   organizácie.

Spolupráca ÚU DIS  s Európskym monitorovacím centrom pre drogy
a drogovú závislosť

Podrobný prehľad úloh národných stredísk pre informácie o drogách („Focal point“) rámcovo podáva dokument: „Rozhodnutie Správnej rady EMCDDA o úlohách a financovaní Národných ústredných informačných uzlov“ (pozri Príloha č.1, s. 3).

Priama spolupráca Ústredného uzla DIS sa týka najmä oblastí podľa priloženej tabuľky :

Súhrn úloh pre národné a európske strediská informácií o drogách

Národná úroveň/ Národné ÚU DIS	Európska úroveň/EMCDDA	
Úlohy	Výstupy	Úlohy	Výstupy	
1.	Zbieranie dát o 5 hlavných indikátoroch na národnej a sub-národnej úrovni (možných je viac ako 5 indikátorov v ďalších rokoch). 
	1.  Elektronický prenos informácií a hlavných indikátorov do EMCDDA.

2.  Publikovanie Národnej správy (ktorá môže obsahovať aj  informácie, ktoré sa nehlásia do EMCDDA).	1. 	Zbieranie dát o 5 hlavných indikátoroch a práca s členskými štátmi a s prvotnými zdrojmi dát na zlepšení ich presnosti a  porovnateľnosti.
(pozri Príloha)
	1. Publikovanie Výročnej správy o drogách v EU, vrátane 5 hlavných indikátorov a nových smerov drogovej politiky.
2. Špecializované metodologické publikácie o 5 hlavných indikátoroch vrátane informácií Vedeckej rady.	
2. Zhromažďovanie informácií o nových smeroch drogovej politiky na národnej a sub-národnej úrovni 		2.  Zhromažďovanie informácií o nových smeroch drogovej politiky v EU a na národnej úrovni		
3. Zbieranie menej aj viac preukaznej informácie o nových syntetických drogách.	3. hlásenia a správy do EMCDDA (vrátane nulových odoziev).	3. 	Podiel na Spoločnej akcii proti novým syntetickým drogám.
     	3.  Správa Rady  a Komisie.	
4. Získavanie limitovaného počtu vyhodnotení o schémach  redukcie dopytu po drogách.	4. Elektronické prenášanie týchto vyhodnotení do EMCDDA.	4. Získavanie limitovaného počtu vyhodnotení o schémach  redukcie dopytu po drogách.	4. Špecializovaná knižnica  metodológií na vyhodnocovanie, vytvorená EMCDDA a vedeckým výborom.
5. Databáza EDDRA pre limitovaný počet schém na hodnotenie redukcie dopytu.	

Vyššie uvedený rámec pre úlohy a výstupy na národnej a na európskej úrovni bol prijatý na základe rozhodnutia správnej rady EMCDDA, pričom ho akceptuje aj text, ktorým poveril podpredseda vlády SR Pál Csáky predbežne prevádzkovaním ÚU DIS Generálny sekretariát.      
Od r. 1993, keď bolo Smernicou č. 302/93 (EHS) zriadené Európske monitorovacie centrum pre drogy a drogovú závislosť, sa iných ako členských krajín EÚ týkal iba článok č. 13 o možnosti bilaterálnej spolupráce (využilo ho Nórsko; z krajín SVE vyjadrilo záujem o spoluprácu Bulharsko). Smernicou Rady (EÚ) č. 2220/2000 však napokon umožnila priamu účasť krajín SVE v EMCDDA a poskytovanie technickej pomoci (Príloha č. 2, s. 2, článok 1).
Na báze uvedeného by kandidátske krajiny SVE čo najskôr mali vykonať nasledovné: 
•	Oznámiť svoje rozhodnutie o tom, kde bude situované ich národné informačné stredisko pre drogy (tzv. „Focal point“, resp. v našom chápaní ÚU DIS tak, ako v každom členskom štáte EÚ), a zároveň určiť jeho koordinátora (pozri Príloha 4, s 8-9: Určenie/potvrdenie Národného „Focal point“ (NFP) a koordinátora NFP; a formálne kritériá na menovanie koordinátorov pre národný “Focal Point”). 
•	Podporiť rozvoj celého informačného systému o drogách na národnej úrovni (t.j. nestačí určiť ústredie, ale sfunkčniť všetky zložky národných informačných systémov o drogách).
•	Vyčleniť financie na rozvoj národných informačných stredísk a na súčinnosť s EMCDDA počas celého prístupového procesu (t.j. cca do roku 2003), keďže priama participácia na aktivitách EMCDDA je podmienená postupne narastajúcim spolufinancovaním. Podiel na ňom, ako aj konkrétna výška príspevku, budú dohodnuté pri rokovaniach Európskej komisie v zastúpení EÚ s tými kandidátskymi krajinami, ktoré oficiálne vyjadria svoj záujem o účasť v EMCDDA.

Od marca 2001 sú v rozpočte EMCDDA vyčlenené 2 milióny EÚR na priamu spoluprácu s 13 krajinami pripravujúcimi sa na vstup do EÚ, ktoré budú mať plnú účasť v štatutárnych orgánoch EMCDDA so štatútom pozorovateľa, avšak bez práva hlasovať, až do vstupu krajiny do EÚ. Toto prechodné obdobie má trvať do januára 2003, pričom koncom roka 2002 bude musieť každá z kandidátskych krajín splniť sumu požiadaviek. 

Tri hlavné cieľové skupiny ÚU DIS budú: 
•	politici na úrovni členov vlády a parlamentu; 
•	vykonávatelia protidrogovej politiky, profesionáli a experti;
•	široká verejnosť. 

Dáta syntetizované v rámci ÚU DIS sa budú týkať piatich hlavných oblastí: 
•	Analýza epidemiologickej situácie. 
•	Aktivity pri redukcii dopytu po drogách. 
•	Politika voči drogám na úrovni národnej i na úrovni EÚ. 
•	Medzinárodná spolupráca. 
•	Aktivity pri presadzovaní práva, vrátane kontroly prekurzorov. 

Hlavná úloha, s ktorej realizáciou sa počíta v období 2001-2002, je harmonizácia v prvej oblasti, kde EMCDDA definuje päť prioritných indikátorov:  
(1)	Indikátor dopytu po liečbe (priebežne plní ÚZIŠ, v spolupráci s IDZ a ÚU DIS); 
(2)	Populačné prieskumy (periodicky plní ÚVVM pri ŠÚ SR, v spolupráci s ÚU DIS); 
(3)	Úmrtia súvisiace s drogami (problematický indikátor, ktorý treba urgentne riešiť); 
(4)	Odhady prevalencie (t.j. celkový výskyt) drog v populácii (treba riešiť); 
(5)	S drogami súvisiace infekčné ochorenia (ÚZIŠ, IDZ, ŠZÚ SR a ďalšie inštitúcie). 

Prvý a druhý prioritný indikátor sa v Slovenskej republike sledujú na uspokojivej úrovni. Zlepšenie sledovania piateho indikátora si nevyžiada mimoriadne opatrenia, bude však treba v rokoch 2001-2002 vykonať akceptovateľné, vedecky podložené odhady prevalencie.
Tretí indikátor si vyžaduje urgentný zásah, aby bol sledovaný podľa požiadaviek EÚ, čo nie je jediný motív. Je to aj vlastná vnútroštátna nevyhnutnosť ho vyhodnocovať a navrhnúť i vykonať opatrenia na znižovanie počtov úmrtí spôsobovaných drogami.
Ďalšie úlohy ÚU DIS budú plnené v súlade s postupmi priamej spolupráce, ktorú bude pre kandidátske krajiny SVE organizovať EMCDDA v súlade s ustanoveniami Smernice Rady (EÚ) č. 2220/2000 z 28. septembra 2000, a v súlade s rozhodnutiami Správnej rady EMCDDA, na ktorých obsahu a znení sa –s výnimkou konečného hlasovania– už bude mať možnosť podieľať aj Slovenská republika.